CELEX: 31985D0033
Language: el
Date: 1984-12-07 00:00:00
Title: 85/33/ΕΟΚ: Απόφαση της Επιτροπής της 7ης Δεκεμβρίου 1984 για την έγκριση ειδικού προγράμματος που αφορά τον τομέα του καπνού στην Ελλάδα, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στην ελληνική γλώσσα είναι το μόνο αυθεντικό)

Avis juridique important

|

31985D0033

85/33/ΕΟΚ: Απόφαση της Επιτροπής της 7ης Δεκεμβρίου 1984 για την έγκριση ειδικού προγράμματος που αφορά τον τομέα του καπνού στην Ελλάδα, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στην ελληνική γλώσσα είναι το μόνο αυθεντικό)  

Επίσημη Εφημερίδα αριθ. L 016 της 19/01/1985 σ. 0036 - 0036

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 7ης Δεκεμβρίου 1984  για την έγκριση ειδικού προγράμματος που αφορά τον τομέα του καπνού στην Ελλάδα, σύμφωνα με τον κανονισμό (ΕΟΚ) αριθ. 355/77 του Συμβουλίου  (Το κείμενο στην ελληνική γλώσσα είναι το μόνο αυθεντικό)  (85/33/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 που αφορά την κοινή δράση για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων της αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1932/84 (2), και ιδίως το άρθρο 5,  Εκτιμώντας:  ότι, στις 25 Οκτωβρίου 1983, η ελληνική κυβέρνηση ανακοίνωσε το ειδικό πρόγραμμα για τον τομέα του καπνού·  ότι το εν λόγω πρόγραμμα αφορά τη δημιουργία δυναμικού για την αποθήκευση, την επεξεργασία, τη συντήρηση και την καταπολέμηση των εντόμων, καθώς και εγκαταστάσεων αποξήρανσης, με στόχο την προσαρμογή του τομέα στις μελλοντικές ανάγκες των αγορών· ότι αποτελεί, συνεπώς, πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·  ότι η έγκριση του προγράμματος δεν επηρεάζει τις αποφάσεις που πρέπει να ληφθούν δυνάμει του άρθρου 14 του κανονισμού (ΕΟΚ) αριθ. 355/77 σχετικά με την κοινοτική χρηματοδότηση των σχεδίων, ιδίως για να εξακριβωθεί εάν το νέο δυναμικό που προβλέπεται ανταποκρίνεται σε πραγματικές ανάγκες της περιοχής και ότι δεν πρόκειται να χρησιμοποιηθεί για την αποθήκευση προϊόντων παρέμβασης·  ότι το πρόγραμμα περιέχει αρκετά από τα στοιχεία που απαιτούνται στο άρθρο 3 του κανονισμού (ΕΟΚ) αριθ. 355/77, γεγονός που αποδεικνύει ότι οι στόχοι που θέτει το άρθρο 1 του εν λόγω κανονισμού είναι δυνατό να επιτευχθούν όσον αφορά τον προαναφερθέντα τομέα·  ότι η προθεσμία που καθορίστηκε για την εφαρμογή του προγράμματος δεν υπερβαίνει την περίοδο που προβλέπεται στο άρθρο 3 παράγραφος 1 στοιχείο ζ) του εν λόγω κανονισμού·  ότι η Μόνιμη Επιτροπή Γεωργικών Διαρθρώσεων δεν διατύπωσε γνώμη στην προθεσμία που όρισε ο Πρόεδρός της,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Εγκρίνεται το ειδικό πρόγραμμα που αφορά τον τομέα του καπνού, το οποίο διαβιβάστηκε στις 25 Οκτωβρίου 1983 από την ελληνική κυβέρνηση, σύμφωνα με τον κανονισμό (ΕΟΚ) αριθ. 355/77.  Άρθρο 2  Η παρούσα απόφαση απευθύνεται στην Ελληνική Δημοκρατία.  Βρυξέλλες, 7 Δεκεμβρίου 1984.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 51 της 23. 2. 1977, σ. 1.  (2) ΕΕ αριθ. L 180 της 7. 7. 1984, σ. 1.